送張養正
作者：張嵲
朝代：宋

paragraphs: 脫巾造朝市，委轡即田廬。
雖云懷素尚，出處亦自如。
吾宗信端諒，憲憲爲世儒。
頃以才令選，來司中祕書。
光榮耀士林，側佇翔天衢。
一朝拂衣去，意與張邴俱。
出餞北郭門，踟蹰立路隅。
雨餘夏郊綠，時覺晴雲驅。
專城秩匪卑，還家意復舒。
誰云離念惡，兹行翻足娛。
徒傷萬里客，送别在三吳。